ماصطانيصوسوس

ماصطانيصوسوس ؤلا صوسوس ؤلا سوس (ب لأمازيغية ⵎⴰⵙⵟⴰⵏⴻⵚⵓⵙⵓⵙ، ب لّاتينية Mastanesosus) هوّا ماليك موري أمازيغي كان حكم مملكة موريطانية ف لقرن لّول قبل لميلاد، ؤ كان ف لغالب ولد لماليك بوكوس لّول ؤ بّات لملوك بوݣود ؤ بوكوس تّاني، ؤ حكم ما بين جوايه 80 ؤ 49 قبل لميلاد.

 تّوريخية ديالو 

لأدلة علا لوجود ديال لماليك ماصطانيصوسوس قليلة، ؤ كاترتاكز سيرتو علا شقفات د لفلوس من لعهد ديال ولدو بوكوس تّاني لي مكتوب فيهوم ب لّاتينية لماليك بوكوس ولد صوسوس ، ب لإضافة ل واحد تّسافيرة كان دارها سياسي روماني سميتو پوبليوس واتينيوس ف شمال إفريقيا، ؤ كتب عليها لكاتيب رّوماني لمعروف كيكيرو ف كتابو ئن واتينوم . واتينيوس يقدر يكون تلاقا شخصيا معا لماليك ماصطانيصوسوس ف 62 قبل لميلاد.Cicero, In P. Vatinium testem interrogatio, 5, 12.

ف 2020، واحد لحجرة د جباد كاترجع لقرن لّول ق.م تّلقات مكتوب فوق منّها هاد لعيبارة ب لّاتينية ، شّي لي زاد أكّد لوجود ديال لماليك سوس. هاد لحجرة تقدر تكون جات من دّوزان د شي معركة حاربات فيها أرمي تابعة ليه.

بعض لمؤرخين بحال صطيفان ݣزيل كانو خلطو مابين ماصطانيصوسوس ؤ لماليك ماسينيسا تّاني ديال نوميديا، ولاكين لأدلة لأركيولوجية ؤ تّفاصيل ديال تّسافيرة د واتينيوس كيخليو مجال قليل د شّك بلي كان ماليك سميتو صوسوس حكم موريطانية مورا بوكوس لّول ؤ قبل من بوكوس تّاني ؤ بوݣود. لفرضية د لوجود د ماليك سميتو ماصطانيصوسوس كان قتارحها لأركيولوجي لميريكاني دوين رولر سيرتو ف كتابو لعالم د يوبا التاني و كليوپاطرا سيليني لي خرج ف 2003.

 لفترة ديالو 
لعوام لّخرة ديال لحكم د لماليك بوكوس لّول عرفات ضطيرابات سياسية حيت لماليك كان شرف ؤ ضعافت سّلطة ديالو. هادشي كيتجلّا ف ستيقلال طانجا تحت حكم عائلة أميرية قايدها يفتاس ؤ موراها ولدو أسكاليس. جّينيرال رّوماني سولا  صيفط جيش باش يدعم أسكاليس، ولاكين لجنرال رّوماني كوينتوس سيرطوريوس ف خيلال حملة عسكارية ديالو عاون ف تحياد لأمير أسكاليس من لحوكم ديال طانجا ف جوايه 81 ؤلا 80 ق.م. ف هاد لحملة علا حساب لمؤرخ ليوناني پلوطارخوس، زار سيرطوريوس لبلاصة لي كانو لمور كيآمنو بلي مدفون فيها رّب لمعبود ديال لأمازيغ عنتي، لي علا حساب لأساطير ليونانية لقديمة كان تقاتل معا هرقل، ؤ هاد لموضع كان ف لغالب ف لكرومليك ديال مزورا.

تّوارخي رّوماني سالوستيوس كيعاود بلي ف جوايه 77 تال 74 ق.م كان شي ماليك موري أخور سميتو ليپطاسطا. هادشي كيحط علامات ستيفهام على لوقت ؤ لكيفية باش ماصطانيصوسوس ولّا ماليك على موريطانية، ؤ شحال د سّلطة على مملكة موريطانية كانت عندو فعليّا. من غير هاد لفراتت د لخبارات لي وصلونا من عند رّومانيين، ماكانعرفو والو على مملكة موريطانية ف 30 عام لي تلات لموت د لماليك بوكوس لّول.

 مصادر 

تصنيف:بيوغرافيا د رجال
تصنيف:لمغريب لقديم
تصنيف:ناس حكمو لمغريب
تصنيف:ملوك د موريطانية
تصنيف:تاريخ د لمغريب
تصنيف:ناس حكمو جزء من لمغريب
تصنيف:مقالات فيها مصدر و 3000 بايت